**VŠEOBECNE ZÁVÄZNÉ NARIADENIE**

**č. 10**

**o určení pravidiel času predaja v obchode a času prevádzky služieb**

**na území Obce Pavlovce**

Obec Pavlovce na základe § 4 ods. 3 písm. i), ods. 5 písm. a) bod 3 a § 6 zákona č. 369/1990 Zb. o obecnom zriadení v znení neskorších predpisov

**v y d a v a pre územie Obce Pavlovce**

**toto**

**všeobecne záväzné nariadenie**

**o určení pravidiel času predaja v obchode a času prevádzky služieb**

**na území Obce Pavlovce**

na ktorom sa uznieslo Obecné zastupiteľstvo v Obci Pavlovce v súlade s §11 ods. 4 písm. g) zákona číslo 369/1990 Zb. o obecnom zriadení v znení neskorších predpisov.

**Článok 1.**

**Úvodné ustanovenia**

1. Toto všeobecne záväzné nariadenie o určení pravidiel času predaja v obchode a času prevádzky služieb na území Obce Pavlovce (v ďalšom texte už len ako „VZN“) určuje:

a/ pravidlá času predaja v obchode a času prevádzky služieb (v ďalšom texte už len ako „prevádzkový čas“) pri vykonávaní podnikateľskej činnosti v prevádzkarňach na území Obce Pavlovce (v ďalšom texte už len ako „obec“).

b/ podmienky a povinnosti pre podnikateľov (fyzických osôb – podnikateľov a právnických osôb) pri určovaní času predaja v obchode a času prevádzky služieb v prevádzkarňach,

c/ oprávnenia orgánov dozoru pri kontrole dodržiavania tohto VZN.

2. Toto VZN utvára podmienky pre občanov, na obstaranie nákupov a služieb a pre zabezpečenie riadneho zásobovania na území obce.

3. Toto VZN sa vzťahuje sa na všetky právnické osoby a fyzické osoby – podnikateľov, ktoré prevádzkujú na území obce prevádzkarne obchodu a služieb podľa osobitného predpisu (v ďalšom texte už len ako „podnikateľ“) **1)**

**Článok 2.**

**Základné pojmy**

1. **Obchodnou činnosťou** – sa rozumie vykonávanie obchodnej činnosti a poskytovanie služieb v stálych prevádzkarňach.

2. **Prevádzkarňou** – sa rozumie priestor, v ktorom sa prevádzkuje živnosť a je definovaný v živnostenskom zákone.**2)**

3. **Spotrebiteľom (kupujúcim)** – sa rozumie fyzická alebo právnická osoba, ktorá nakupuje tovar alebo používa služby pre osobnú potrebu. **3)**

4. **Predávajúcim** – sa rozumie podnikateľ, ktorý spotrebiteľovi predáva tovar alebo poskytuje služby.

5. **Prevádzkovateľom prevádzkarne** – sa rozumie podnikateľ, ktorý v prevádzkarni vykonáva svoju podnikateľskú činnosť predajom tovaru alebo poskytovaním služieb, v súlade so svojím živnostenským (alebo iným) oprávnením, platným pre tohto podnikateľa.

6. **Predaj v obchode** – sa rozumie akýkoľvek odplatný predaj tovarov (alebo výrobkov) kupujúcemu, najmä konečnému spotrebiteľovi, ktorý tovar kupuje pre svoju osobnú spotrebu.

7. **Poskytovanie služieb** – sa rozumie akákoľvek činnosť určená na ponuku konečnému spotrebiteľovi v stálej prevádzkarni, s výnimkou činnosti podľa osobitných predpisov.**4)**

8. **Letná terasa, sezónne exteriérové sedenie a letná záhrada –** sa rozumie sezónne rozšírenie odbytovej plochy zariadení reštauračného, kaviarenského, pohostinského a cukrárenského charakteru, zriadené pred alebo za prevádzkarňami, na verejne prístupných miestach alebo verejných priestranstvách v meste, vhodným spôsobom ohraničené (vyvýšená podlaha, zábradlie, obvodová konštrukcia a pod.) a to tak, aby bolo zrejmé, že prislúcha k danej prevádzkarni a aby to nebolo možné posúdiť ako konzumovanie alkoholických nápojov na verejnosti. Alkohol nesmie byť vynášaný a konzumovaný mimo tejto plochy.

9. **Čas predaja v obchode a čas prevádzky služieb –** sa rozumie časovo ohraničená časť dňa, počas ktorej je prevádzkareň v rámci výkonu podnikateľskej činnosti sprístupnená pre spotrebiteľa, t.j. v prevádzkarni sa realizuje bezprostredný predaj tovaru alebo poskytovanie služieb konečnému spotrebiteľovi na jeho osobné použitie.

10. **Prevádzkový čas –** sa rozumie čas predaja v obchode a čas prevádzky služieb podľa tohto VZN.

11. **Všeobecný prevádzkový čas –** je stanovený v rozpätí od 06:00 hod. do 22:00 hod.

12. **Nočný prevádzkový čas** – je stanovený v rozpätí od 22:00 hod. do 06:00 hod.

13. **Nočný pokoj** – je časový úsek dňa pre zabezpečenie zdravého a nerušeného pokoja a odpočinku obyvateľov obce v záujme dosiahnutia slušného občianskeho spolunažívania a dobrých susedských vzťahov. Je stanovený od 22:00 hod. do 06:00 hod.

14. **Osobitný prevádzkový čas –** sa rozumie určenie takého časového rozpätia, počas ktorého sa v prevádzkarni, vzhľadom na predmet jej činnosti a umiestnenie, vykonáva podnikateľská činnosť aj nad rámec všeobecného prevádzkového času Je ho možné určiť najmä pre:

· prevádzkarne poskytujúce prechodné ubytovacie služby, penzióny, hotely,

· čerpacie stanice PHM,

· prevádzkarne na predaj periodickej a neperiodickej tlače, tlačovín a doplnkového tovaru,

· prevádzkarne s reštauračnou, pohostinskou činnosťou a s rýchlym občerstvením, ktoré nie sú priamo priľahlé alebo susediace s obytnou zónou,

· prevádzkarne s reštauračnou, pohostinskou činnosťou a s rýchlym občerstvením, ktoré sa nachádzajú pri hlavných cestných komunikáciách,

· prevádzkarne s usporiadaním uzavretej spoločnosti,

· prevádzkarne s pohotovostnou činnosťou,

· predajne potravín typu „Večierka“.

15. **Rušenie nočného pokoja –** sa rozumie najmä šírenie nadmerného hluku a vibrácií v nočnom čase

16. **Šírenie nadmerného hluku –** sa pre účely tohto VZN považuje porušenie povinností a limitov stanovených osobitným predpisom. Hluk je každý rušivý, obťažujúci, nepríjemný, nežiaduci, neprimeraný alebo škodlivý zvuk.**5)**

17. **Sprievodná hudba –** sa rozumie hudba určená na počúvanie, reprodukovaná technickým zariadením – nie je to hudba určená na tanečnú zábavu, diskotéku, živá hudba, koncertné vystúpenie alebo spev

18. **Hudobná produkcia –** sa rozumie hudba určená na tanečnú zábavu, diskotéku, reprodukovaná technickým zariadením alebo akustickými prístrojmi, živá hudba, koncertné vystúpenie, spevácke alebo tanečné vystúpenie, spev a pod.

19. **Obytná zóna –** sa rozumie zona s prevažnou funkciou bývania, zástavba rodinných a bytových domov, zástavba budov individuálnej alebo skupinovej rekreácie, mimo obytných domov umiestnených pri hlavných cestných komunikáciách, zóna v ktorej sa nachádzajú detské domovy a študentské internáty, ubytovacie zariadenia, domovy dôchodcov, penzióny pre seniorov a domovy s opatrovateľskou službou, detské ihriská, školy, škôlky.

20. **Ostatné územie obce –** územie poľnohospodárskej a priemyselnej výroby, stavebníctva, skladov, ulice a hlavné cestné komunikácie s prevažným umiestnením podnikateľských prevádzok zameraných na priemyselnú, remeselnú živočíšnu výrobu, stavebníctvo, mimo tam umiestnených prevádzok s pohostinskou a reštauračnou činnosťou, barov a diskoték, priestranstvá pre zábavné atrakcie.

**Článok 3**

**Čas predaja v obchode a čas prevádzky služieb**

1. Prevádzkový čas si prevádzkovateľ určí v rámci všeobecného, nočného alebo osobitného prevádzkového času tak, aby bol v súlade s týmto VZN a v záujme uspokojenia potrieb a zabezpečenia zásobovania pre obyvateľov obce.

2. Prevádzkový čas je určený rozvrhom otváracej hodiny, zatváracej hodiny, prípadne prestávky na obed a dní, v ktorých je prevádzka pre spotrebiteľa zatvorená.

3. Obec pri určovaní všeobecného, nočného a osobitného prevádzkového času vychádza z maximálnej pružnej doby, aby boli uspokojené potreby obyvateľov obce a požiadavky podnikateľov, a preto **stanovuje** :

**a)** všeobecný prevádzkový čas v prevádzkarňach obchodu a služieb na území obce **pondelok až nedeľa** v časovom rozsahu **od 06:00 hod. do 22:00 hod.** V tomto časovom rozsahu je možné prevádzkovať služby aj na objednávky.

**b)** prevádzkový čas v prevádzkarňach s predajom periodickej, neperiodickej tlače, tlačovín a doplnkového tovaru v týchto prevádzkarňach, typu novinový stánok, trafika, **pondelok až nedeľa** v časovom rozsahu **od 05:00 hod. do 22:00 hod.**

**c)** prevádzkový čas v prevádzkarňach s pohostinskou činnosťou, rýchlym občerstvením, nočné bary, reštaurácie, kaviarne, pohostinstvá a diskotéky **pondelok až nedeľa** v časovom rozsahu **od 06:00 hod. do 22:00 hod.** Predĺženie prevádzkového času na dobu po 22:00 hod. môže byť vykonané iba s individuálnym písomným súhlasom obce, vždy na písomnú žiadosť podnikateľa.

Pri hudobnej produkcii musia byť splnené podmienky stanovené osobitným predpisom.**5)** V prípade overenia splnenia podmienok, najmä z dôvodu podania podnetov zo strany obyvateľov obce, je obec podľa tohto VZN oprávnená využiť ustanovenie § 27 ods. 4 zák. č. 355/2007 Z.z. v znení neskorších predpisov.

**d)** prevádzkový čas všetkých prevádzkarní obchodu a služieb dňa 31.12. príslušného kalendárneho roka **od 06:00 hod. do 24:00 hod.** a dňa 01.01. nasledujúceho kalendárneho roka (Silvester) **od 00:00 hod. do 03:00 hod.**

**e)** prevádzkový čas ubytovacieho zariadenia, hotela, motela, penziónu, prevádzkarne s pohotovostnou činnosťou, čerpacej stanice PHM **je neobmedzený**.

**f)** letné terasy, sezónne exteriérové sedenie a letné záhrady sa povoľujú počas celého kalendárneho roka v rozsahu pondelok až nedeľa do 22:00 hod.. Predĺženie prevádzkového času na dobu po 22:00 hod. môže byť vykonané iba s individuálnym písomným súhlasom obce, vždy na písomnú žiadosť podnikateľa.Povolená je iba sprievodná hudba. V prípade konania kultúrneho vystúpenia v letných terasách, sezónnych exteriérových sedeniach a záhradách je povolená hudobná produkcia do 22:00 hod. Zároveň sa pre letné terasy, sezónne exteriérové sedenie a letné záhrady určuje letná sezóna : od 01.05. – 31.10. a zimná sezóna : od 01.11.- 30.04. príslušného kalendárneho roka.

4. Obec môže začať konanie o zmene alebo zrušení ohláseného prevádzkového času prevádzkarne ak opakovane dochádza:

- k porušovaniu tohto VZN prevádzkovateľom,

- k opodstatneným sťažnostiam súvisiacich s prevádzkarňou,

- k meraním preukázateľnému prekročeniu prípustných hodnôt hluku, infrazvuku a vibrácií pre nočný pokoj.**5)**

**Článok 4.**

**Podmienky a povinnosti prevádzkovateľa**

1. V záujme všeobecnej informovanosti a pre potreby evidencie prevádzkarní na území obce a v záujme vzájomnej spolupráce medzi prevádzkovateľmi, spotrebiteľmi a obcou, prevádzkovateľ písomne ohlási obci, prostredníctvom Obecného úradu, najneskôr do 7 dní pred začatím činnosti prevádzkarne tieto informácie : čas predaja alebo čas prevádzky služieb alebo jeho zmenu v súlade s týmto VZN, zmenu adresy prevádzkarne, osobitný prevádzkový čas, zmenu názvu prevádzkarne alebo akúkoľvek inú dôležitú zmenu týkajúcu sa stanovenia a kontroly prevádzkového času tohto prevádzkovateľa.

2. Písomné ohlásenie musí obsahovať minimálne tieto údaje:

- obchodné meno, presné označenie podnikateľa

- IČO

- Sídlo (právnická osoba), miesto podnikania (fyzická osoba oprávnená na podnikanie )

- Názov a adresa prevádzkarne

- Dátum začatia činnosti prevádzkarne

- Čas predaja alebo prevádzkový čas, s vyznačením prestávok

- Predmet podnikateľskej činnosti a sortimentné zameranie alebo druh služieb v prevádzkarni

- Meno a priezvisko osoby zodpovednej za činnosť prevádzkarne.

3. Ak oznámenie prevádzkového času nespĺňa ustanovenia tohto VZN alebo nie je v súlade s týmto VZN, obec písomne upozorní prevádzkovateľa, že pre jeho prevádzku je určený vo VZN iný prevádzkový čas. Pokiaľ do 5-tich dní od doručenia upozornenia nedôjde k zosúladeniu prevádzkového času s týmto VZN, obec túto skutočnosť bude považovať za porušenie tohto VZN.

4. Prevádzkovateľ je povinný dodržiavať prevádzkovú dobu podľa tohto VZN a zabezpečiť, aby pri činnosti prevádzky nedochádzalo k rušeniu nočného kľudu, pokojného stavu a verejného poriadku. Zároveň zabezpečuje čistotu a poriadok v blízkom okolí prevádzkarne hlavne pred vstupom do prevádzkarne počas prevádzkového času a zabezpečí vykonávanie podnikateľskej činnosti prevádzkarne tak, aby sa návštevníci po skončení stanoveného prevádzkového času nezdržiavali v prevádzkarni.

5. Na vhodnom a trvale viditeľnom mieste prevádzkarne musí byť uvedené : **6)**

a/ obchodné meno a sídlo predávajúceho alebo miesto podnikania fyzickej osoby,

b/ meno a priezvisko osoby zodpovednej za činnosť prevádzkarne,

c/ prevádzková doba určená pre spotrebiteľa,

d/ kategóriu a triedu ubytovacieho zariadenia, ak ide o ubytovacie zariadenie.

6. Určenie prevádzkového času a preukázateľne obci doručené ohlásenie musia byť v každej prevádzkarni prístupné kontrolným orgánom k nahliadnutiu.

**Článok 6**

**Dočasné uzatvorenie prevádzkarne**

1. O dočasnom uzatvorení prevádzkarne na viac ako 1 deň podnikateľ oboznámi spotrebiteľskú verejnosť najneskôr 24 hodín pred uzatvorením prevádzkarne.

Oznámenie umiestni na vhodnom a trvalo viditeľnom mieste t.j. na mieste, kde je umiestnený prevádzkový čas s uvedením:

- začiatku dočasného uzatvorenia,

- konca dočasného uzatvorenia.

Zároveň to písomne oznámi obci.

2. Pri zrušení prevádzkarne to prevádzkovateľ písomne oznámi najneskôr 7 dní pred jej zrušením obci a v súlade s príslušným prepisom **7)** aj priamo na prevádzke. Podnikateľ o tom zároveň písomne informuje obec. Podnikateľ môže informovať obec (platí to aj pre oznámenia podľa bodu 1. tohto článku VZN) aj prostredníctvom elektronickej služby, pričom elektronickou službou verejnej správy sa rozumie elektronická forma komunikácie s povinnými osobami pri vybavovaní podaní, oznámení, prístupe k informáciám a ich poskytovaní, alebo účasti verejnosti na správe verejných vecí. Obec následne tieto informácie poskytne spotrebiteľovi na požiadanie spotrebiteľa.

**Článok 7**

**Kontrolná činnosť**

1. Kontrolnú činnosť nad dodržiavaním tohto VZN na území obce vykonávajú:

- hlavný kontrolór obce,

- poverení zamestnanci obecného úradu,

- ostatné orgány dozoru v zmysle platných predpisov.

2. Prevádzkovateľ prevádzkarne na území mesta je povinný na vyzvanie kontrolných orgánov:

- umožniť vstup kontrolného orgánu do prevádzkarne alebo priestoru , v ktorom sa vykonáva podnikateľská činnosť,

- preukázať sa platným živnostenským oprávnením (licenciou), platným potvrdením o ohlásení prevádzkového času.

**Článok 8**

**Záverečné a prechodné ustanovenie**

1. Prevádzkovatelia prevádzok do 3 mesiacov odo dňa nadobudnutia účinnosti tohto VZN upravia a ohlásia obci prevádzkový čas a podnikateľskú činnosť na území obce v súlade s týmto VZN.

2. Návrh VZN o určení pravidiel času predaja v obchode a času prevádzky služieb na území obce bol vyvesený na pripomienkovanie občanom dňa 29.11.2021 a zvesený dňa 14.12.2021 .

3. Na tomto VZN obce o určení pravidiel času predaja v obchode a času prevádzky služieb na území obce sa v súlade s § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov uznieslo Obecné zastupiteľstvo Obce Pavlovce dňa 14.12.2021 uznesením č. 43/2021

4. VZN o určení pravidiel času predaja v obchode a času prevádzky služieb na území Obce Pavlovce bolo vyhlásené vyvesením na úradnej tabuli dňa 15.12.2021 a zvesené dňa 30.12.2021 .

5. Toto VZN o určení pravidiel času predaja v obchode a času prevádzky služieb na území Obce Pavlovce nadobúda účinnosť dňom 01.01.2022 .

6. Vo veciach neupravených týmto VZN platia ustanovenia príslušných zákonov a nadväzujúcich predpisov.

*Vysvetlivky:*

*1) Zákon č. 513/1991 Zb. – Obchodný zákonník a Zákon č. 455/1991 o živnostenskom podnikaní v znení neskorších prepisov*

*2) § 17 zákona č. 455/1991 Zb. o živnostenskom podnikaní v znení neskorších predpisov*

*3) § 2 ods. 1 písm. a) zákona č. 250/2007 Z.z. o ochrane spotrebiteľa, v znení neskorších predpisov*

*4) Napr. zákon č. 362/2011 Z. z. o liekoch a zdravotníckych pomôckach*

*5) § 27 zákona č. 355/2007 o ochrane, podpore a rozvoji verejného zdravia a o zmene a doplnení*

*niektorých zákonov a § 2 písm. c) Vyhlášky Ministerstva zdravotníctva SR č. 549/2007 Z. z. , ktorou*

*sa ustanovujú podrobnosti o prípustných hodnotách hluku, infrazvuku a vibrácii a o požiadavkách na*

*objektivizáciu hluku, infrazvuku a vibrácií v životnom prostredí v znení neskorších predpisov*

*6) § 15 ods. 1 zákona č. 250/2007 o ochrane spotrebiteľa v znení neskorších predpisov*

*7) § 15 ods. 4 zákona č. 250/2007 o ochrane spotrebiteľa v znení neskorších predpisov*